Steno Museet

Steno Museet – Danmarks Videnskabshistoriske Museum er et dansk kultur- og videnskabshistorisk museum beliggende i Universitetsparken i Aarhus. Museet formidler naturvidenskabens og medicinens historie og er en del af Science Museerne ved Aarhus Universitet. Museet blev indviet 25. marts 1994 og har til huse i gule bygninger i stil med Aarhus Universitet, der er tegnet af C.F. Møller. Steno Museet blev etableret som en sammenlægning af Videnskabshistorisk Museum og Medicinhistorisk Museum, der havde eksisteret siden starten af 1980'erne. Byggeriet blev bl.a. realiseret takket være donationer fra bl.a. Villum Kann Rasmussens Fond og Aarhus Universitets Forskningsfond. Organisation Steno Museet hører under Science Museerne, som også administrerer Væksthusene i Botanisk Have og Ole Rømer Observatoriet. Science Museerne er et universitetsmuseum under Uddannelses- og Forskningsministeriet. Som universitetsmuseum arbejder Steno Museet med indsamling, registrering, bevaring, formidling og forskning, men museet er ikke statsanerkendt og har derfor ikke samme lovbundne forpligtelser. Historie Museet blev dannet som en sammensmeltning af: Medicinhistorisk Museum (oprettet 1982 af overlæge Ejner Hovesen) Videnskabshistorisk Museum (oprettet 1981 af professor Olaf Pedersen) Bygningen ligger på den tidligere kaserneplads (Galgebakken) i Aarhus. Grunden blev stillet til rådighed af Aarhus Universitet. Indtil 2003 blev museet drevet af en fond; i dag hører det under Natural Sciences. Samlinger og udstillinger Museets udstillinger dækker udviklingen inden for læge- og naturvidenskab fra oldtid til nutid. Det er Danmarks eneste museum, der dokumenterer de matematisk-fysiske fags historie og rummer et planetarium. Steno Museet har en medicinsk urtehave, oprindeligt baseret på lægen Henrik Smids urtebog En Skøn Lystelig Ny Urtegård (1546). Haven blev omlagt i 2018 for at formidle både historisk og moderne medicin. Science Museerne foretager både aktiv og passiv indsamling af genstande, fotos og arkivalier relateret til natur- og medicinhistorie. Registrerede genstande kan søges i Science Museernes offentlige samlingsdatabaser på sciencemuseerne.dk. Samskabelse og formidling Museet arbejder med samskabelse som metode til udvikling af udstillinger i samarbejde med børn og unge, forskere og fagpersoner. Formålet er at skabe udstillinger, der formidler aktuel forskning på en måde, der er relevant og tankevækkende. Samskabelsen foregår i længere forløb, hvor forskellige deltagere bidrager med perspektiver fra egne fagligheder og livsverdener. Tanken er ikke at samle idéer som brikker, men at lade processen fungere som en kreativ accelerator, hvor nye erkendelser opstår i mødet mellem forskellige perspektiver. Niels Stensen (Nicolaus Steno) Museet er opkaldt efter den danske læge og naturforsker Niels Stensen (1638–1686), der latiniserede sit navn til Nicolaus Stenonis (Steno). Han regnes som en af grundlæggerne af moderne geologi og gjorde væsentlige opdagelser inden for anatomi, palæontologi og krystallografi. Stensen konverterede til katolicismen i 1667 og blev saligkåret i 1988 af pave Johannes Paul 2.. Kunst og installationer Flere kunstværker indgår i museets arkitektur og formidling: Foucaults pendul med kompasrose af glaskunstner Niels Winkler, der viser Jordens rotation. Vandkunst i urtehaven skabt af Erik Balling, der refererer til Stensens Chaos-manuskript (1659). Glasstele og glasmosaik af Niels Winkler, inspireret af en Seyfert-galakse. Enhjørningen (2000) af Gudrun Steen-Andersen med narhvalstand, symboliserer tidligere tiders medicinske forestillinger. Publikationer Museet udgiver medlemsbladet StenoMusen, som er foreningen Steno Museets Venners tidsskrift. Siden 2020 har det været digitalt tilgængeligt via tidsskrift.dk. Referencer Eksterne henvisninger Officiel hjemmeside Steno Museets hjemmeside Science Museerne – Aarhus Universitet Ole Rømer Observatoriet Væksthusene i Botanisk Have